作者:權德輿
標題:祗役江西路上以詩代書寄內
內容:辛苦事行役，風波倦晨暮。搖搖結遐心，靡靡即長路。別來如昨日，每見缺蟾兔。潮信催客帆，春光變江樹。宦遊豈雲愜，歸夢無複數。愧非超曠姿，循此侷促步。笑言思暇日，規勸多遠度。鶉服我久安，荊釵君所慕。伊予多昧理，初不涉世務。適因擁腫材，成此懶慢趣。一身常抱病，不復理章句。胸中無町畦，與物且多忤。既非大川楫，則守南山霧。胡為出處間，徒使名利汙。羈孤望予祿，孩稚待我餔。未能即忘懷，恨恨以此故。終當稅鞿鞅，豈待畢婚娶。如何久人寰，俯仰學舉措。衡茅去迢遞，水陸兩馳騖。晰晰窺曉星，塗塗踐朝露。靜聞田鶴起，遠見沙鴇聚。怪石不易躋，急湍那可溯。漁商聞遠岸，煙火明古渡。下碇夜已深，上碕波不駐。畏途信非一，離念紛難具。枕蓆有餘清，壺觴無與晤。南方出蘭桂，歸日自分付。北窗留琴書，無乃委童孺。春江足魚雁，彼此勤尺素。早晚到中閨，怡然兩相顧。